## Pravilnik o službenoj iskaznici državnog veterinarskog inspektora, graničnog veterinarskog inspektora i službenog veterinara te znački veterinarskog inspektora

### NN 52/2011 (6.5.2011.), Pravilnik o službenoj iskaznici državnog veterinarskog inspektora, graničnog veterinarskog inspektora i službenog veterinara te znački veterinarskog inspektora

MINISTARSTVO POLJOPRIVREDE, RIBARSTVA I RURALNOG RAZVOJA

1153

Na temelju članka 134. stavka 2. i članka 139. stavka 4. Zakona o veterinarstvu (»Narodne novine«, broj 41/07), ministar poljoprivrede, ribarstva i ruralnog razvoja donosi

PRAVILNIK

O SLUŽBENOJ ISKAZNICI DRŽAVNOG VETERINARSKOG INSPEKTORA, GRANIČNOG VETERINARSKOG INSPEKTORA I SLUŽBENOG VETERINARA TE ZNAČKI VETERINARSKOG INSPEKTORA

Članak 1.

Ovim se Pravilnikom propisuje obrazac službene iskaznice (u daljnjem tekstu: iskaznica) državnog veterinarskog inspektora, graničnog veterinarskog inspektora i službenog veterinara te izgled značke koju nose državni i granični veterinarski inspektori Ministarstva poljoprivrede, ribarstva i ruralnog razvoja (u daljnjem tekstu: Ministarstvo), te način i postupak njihova izdavanja i vođenje upisnika o izdanim iskaznicama i značkama.

Članak 2.

(1) Iskaznica se izrađuje tehnikom »zaštitnog tiska«, od polikarbonatnog materijala u obliku plastične kartice pravokutnog oblika veličine 85×55 mm, u nijansama bijele, zelene, plave i žute boje.

(2) Iskaznica državnog veterinarskog inspektora (obrazac »A«), graničnog veterinarskog inspektora (obrazac »B«) i službenog veterinara (obrazac »C«) tiskani su u Prilogu ovoga Pravilnika i čine njegov sastavni dio.

Članak 3.

Iskaznica sadrži:

1. na prednjoj strani:

a) utisnut grb Republike Hrvatske,

b) natpis: »REPUBLIKA HRVATSKA«,

c) natpis: »MINISTARSTVO POLJOPRIVREDE, RIBARSTVA I RURALNOG RAZVOJA«,

d) naziv:

– »SLUŽBENA ISKAZNICA DRŽAVNOG VETERINARSKOG INSPEKTORA« (obrazac »A«),

– »SLUŽBENA ISKAZNICA GRANIČNOG VETERINARSKOG INSPEKTORA« (obrazac »B«),

– »SLUŽBENA ISKAZNICA SLUŽBENOG VETERINARA« (obrazac »C«),

e) mjesto za fotografiju veličine 28×32 mm,

f) ime i prezime državnog ili graničnog veterinarskog inspektora/službenog veterinara,

g) serijski broj iskaznice.

2. Na poleđini:

a) tekst o ovlastima nositelja iskaznice,

b) evidencijski broj,

c) datum izdavanja iskaznice,

d) mjesto za pečat Ministarstva i potpis ovlaštene osobe.

3. Iskaznica graničnog veterinarskog inspektora uz podatke iz točke 2. ovoga članka na poleđini sadržava:

– naznaku: Stalno odobrenje za kretanje i zadržavanje vrijedi za sve granične veterinarske postaje u Republici Hrvatskoj,

– mjesto za pečat Ministarstva unutarnjih poslova (u daljnjem tekstu: MUP) i potpis ovlaštene osobe MUP-a.

Članak 4.

(1) Značka državnog i graničnog veterinarskog inspektora (u daljnjem tekstu: veterinarski inspektor) izrađuje se od metala, podloga je mjedena, a aplikacija je sjajno niklana.

(2) Veličina značke je 60×55 mm.

(3) Značka ima oblik stiliziranoga kruga. U središtu znaka, na pozlaćenom prostoru, smješten je grb Republike Hrvatske, čija su polja izvedena u crvenom i bijelom emajlu, a kruna u vidu reljefa, boje podloge. Na dijelu podloge koji okružuje grb prikazan je zrakasti motiv. Središnji dio znaka okružuje sjajni niklani prsten na kojem je emajlom plave boje ispisan tekst: »VETERINARSKA INSPEKCIJA«. Grb Republike Hrvatske i niklani prsten okruženi su hrvatskim pleterom, koji je izveden u mjedenom reljefu. Na vršnom dijelu znaka istaknuta su slova: »RH« (Republika Hrvatska), u boji podloge. Preko donjega dijela znaka proteže se sjajna niklana lenta, koja djelomično prekriva pleter. Na lenti je emajlom plave boje ispisan troznamenkasti broj značke.

(4) Za poleđinu značke pričvršćena je lisnata opruga od perne bronce.

(5) Izgled značke (obrazac »D«) tiskan je u Prilogu ovoga Pravilnika i čini njegov sastavni dio.

Članak 5.

(1) Iskaznica i značka nose se u pripadajućem kožnom povezu.

(2) Kožni povez iz stavka 1. ovoga članka crne je boje, trodijelni, s dvostrukim pregibom. Veličina svakog dijela je 8×12 cm.

Članak 6.

Ministarstvo izdaje iskaznice i značke, s pripadajućim kožnim povezom, te snosi troškove njihovog izdavanja.

Članak 7.

(1) Ministarstvo vodi upisnik o izdanim i vraćenim iskaznicama te značkama.

(2) Upisnik iz stavka 1. ovoga članka sadrži:

1. evidencijski broj,

2. ime i prezime veterinarskog inspektora/službenog veterinara,

3. OIB veterinarskog inspektora/službenog veterinara,

4. serijski broj iskaznice,

5. broj značke,

6. klasifikacijsku oznaku i urudžbeni broj rješenja o rasporedu na radno mjesto veterinarskog inspektora/službenog veterinara,

7. datum izdavanja iskaznice i značke,

8. klasifikacijsku oznaku i urudžbeni broj rješenja o prestanku državne službe,

9. datum vraćanja iskaznice i značke,

10. rubriku za potpis veterinarskog inspektora i službenog veterinara,

11. rubriku za napomene.

Članak 8.

Iskaznica vrijedi od dana izdavanja do prestanka ovlaštenja za obavljanje poslova veterinarskog inspektora i službenog veterinara, ako ovim Pravilnikom nije drugačije određeno.

Članak 9.

(1) Veterinarski inspektor ili službeni veterinar koji izgubi iskaznicu i/ili značku, ili na drugi način ostane bez iskaznice i/ili značke, obvezan je o tome odmah po saznanju pisanim putem izvijestiti neposredno nadređenog službenika.

(2) Nova iskaznica i/ili značka izdat će se nakon što se u »Narodnim novinama« oglasi da su iskaznica i/ili značka izgubljeni, ili na drugi način nestali i proglasi ih se nevažećima.

(3) Troškove oglašavanja u »Narodnim novinama« snosi veterinarski inspektor ili službeni veterinar koji je izgubio iskaznicu i/ili značku, ili je na drugi način ostao bez njih.

(4) U slučaju kad je gubitak ili nestanak iskaznice i/ili značke posljedica namjere ili krajnje nepažnje veterinarskog inspektora ili službenog veterinara, troškove izdavanja nove iskaznice i/ili značke snosi sam veterinarski inspektor ili službeni veterinar.

Članak 10.

(1) Veterinarski inspektor ili službeni veterinar kojemu prestane državna služba ili koji bude raspoređen na drugo radno mjesto, obvezan je prilikom primitka rješenja o prestanku državne službe ili rješenja o rasporedu na drugo radno mjesto Ministarstvu vratiti iskaznicu i značku.

(2) Vraćena iskaznica se poništava.

(3) Vraćena značka pohranjuje se i čuva u Ministarstvu.

(4) Veterinarskom inspektoru ili službenom veterinaru će se privremeno, do okončanja postupka, oduzeti iskaznica i značka ako se protiv njega vodi istraga ili je protiv njega podignuta optužnica, ili zbog drugih opravdanih razloga, ako postoji opasnost od zlouporabe službene dužnosti. Privremeno oduzeta iskaznica i značka se pohranjuju i čuvaju u Ministarstvu do okončanja postupka ili prestanka drugih opravdanih razloga.

(5) Ukoliko veterinarski inspektor ili službeni veterinar ne vrati iskaznicu i značku ili ih odbije vratiti protivno odredbi iz stavka 1. i 4. ovoga članka, Ministarstvo će u »Narodnim novinama« oglasiti da iskaznica i značka ne vrijede, a troškove oglašavanja te troškove izrade značke snosi veterinarski inspektor ili službeni veterinar.

Članak 11.

(1) Iskaznice izdane prema propisu iz članka 12. ovoga Pravilnika zamijenit će se iskaznicama propisanim ovim Pravilnikom najkasnije do 30. kolovoza 2011. godine.

(2) Do izdavanja iskaznica propisanih ovim Pravilnikom u uporabi ostaju iskaznice izdane prema propisu iz članka 12. ovoga Pravilnika.

(3) Značke izdane prema propisu iz članka 12. ovoga Pravilnika ostaju u uporabi.

Članak 12.

Danom stupanja na snagu ovoga Pravilnika prestaje važiti Pravilnik o iskaznici i znaku veterinarskog inspektora (»Narodne novine«, broj 39/98 i 17/07).

Članak 13.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/10-01/33

Urbroj: 525-11-3-0490/11-10

Zagreb, 15. travnja 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

PRILOG

Obrazac »A«

![](dodatni/415033.jpg)

Obrazac »B«

![](dodatni/415034.jpg)

Obrazac »C«

![](dodatni/415035.jpg)

Obrazac »D«

Izgled značke veterinarskog inspektora

![](dodatni/415036.jpg)

Pravilnik, NN 52/2011-1153